เอกสารแนบ 2

รายงานคณะกรรมการตรวจสอบ

รายงานของคณะกรรมการตรวจสอบ

ปี 2552 คณะกรรมการตรวจสอบชุดเดิมมี นายอนุสรณ์ ธรรมใจ
เป็นประธานคณะกรรมการตรวจสอบ นายวิทยาธร ท่อแก้ว และนายนฤนารท พระปัญญา
เป็นกรรมการ ต่อมาเมื่อวันที่ 28 เดือนเมษายน 2552 คณะกรรมการ บริษัท อสมท จำกัด
(มหาชน) ได้มีมติแต่งตั้งคณะกรรมการตรวจสอบ ประกอบด้วย
กรรมการอิสระซึ่งเป็นผู้ทรงคุณวุฒิทางด้านการเงินและบริหารองค์กร โดยมี นายญาณศักดิ์
มโนมัยพิบูลย์ เป็นประธานคณะกรรมการตรวจสอบ นายอนุสรณ์ ธรรมใจ และนายวิทยาธร ท่อแก้ว
เป็นกรรมการตรวจสอบ และเมื่อวันที่ 14 เดือนพฤษภาคม 2552 คณะกรรมการ บริษัท อสมท
จำกัด (มหาชน) ได้มีมติแต่งตั้งนางดารณี เจริญรัชต์ภาคย์ เป็นกรรมการตรวจสอบแทนนายวิทยาธร
ท่อแก้ว

สำหรับปี 2552 คณะกรรมการตรวจสอบได้มีการประชุมร่วมกับฝ่ายจัดการและหน่วยงานต่างๆ
ของบริษัท จำนวน 15 ครั้ง ซึ่งเป็นการประชุมร่วมกับผู้บริหารระดับสูง 2 ครั้ง
พร้อมทั้งมีการประชุมร่วมกับสำนักงานการตรวจเงินแผ่นดิน (สตง.) ซึ่งเป็นผู้สอบบัญชีของบริษัทฯ
เพื่อสอบทานงบการเงินของบริษัท

คณะกรรมการตรวจสอบได้ปฏิบัติหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
และตามกฎบัตรของคณะกรรมการตรวจสอบ บมจ. อสมท
ว่าด้วยอำนาจและหน้าที่ของคณะกรรมการตรวจสอบ
รวมทั้งหลักเกณฑ์และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทยและแนวทางปฏิบัติสำหรับกรรมการตรวจสอบในรัฐวิสาหกิจ
ได้แก่ สอบทานงบการเงิน สอบทานการบริหารความเสี่ยง
สอบทานการจัดวางระบบการควบคุมภายใน สอบทานรายการที่เกี่ยวโยงกัน
สอบทานแผนปฏิบัติงานตรวจสอบและกำกับดูแลงานตรวจสอบภายใน
สอบทานการดูแลรักษาทรัพย์สินขององค์กร
เสนอความเห็นการแต่งตั้งผู้สอบบัญชีและกำหนดค่าตอบแทนผู้สอบบัญชี สรุปได้ดังนี้

สอบทานงบการเงินรายไตรมาสและงบการเงินประจำปี
เพื่อให้มั่นใจว่าระบบบัญชีและรายงานทางการเงินจัดทำขึ้นตามหลักบัญชีที่รับรองทั่วไป
และมีการเปิดเผยข้อมูลอย่างเพียงพอครบถ้วน เชื่อถือได้ และทันต่อเวลาที่กำหนด
คณะกรรมการตรวจสอบได้เชิญผู้สอบบัญชีเข้าร่วมประชุมทุกครั้งที่มีการพิจารณางบการเงินรายไตรมาสและงบการเงินประจำปี
คณะกรรมการตรวจสอบได้สอบทานงบการเงิน
โดยให้ผู้สอบบัญชีชี้แจงและได้สอบถามในเรื่องความถูกต้องครบถ้วนของงบการเงิน
ความเพียงพอของการเปิดเผยข้อมูลเหตุการณ์ภายหลังวันที่ในงบรายการปรับปรุงบัญชีที่มีผลกระทบอย่างเป็นสาระสำคัญต่องบการเงิน

สอบทานการบริหารความเสี่ยงขององค์กร
คณะกรรมการตรวจสอบได้กำกับดูแลการบริหารความเสี่ยงของบริษัทฯ
โดยสอบทานแผนการบริหารความเสี่ยงปี 2552
และสอบทานผลตรวจสอบการบริหารความเสี่ยงตามแผนตรวจสอบของสำนักงานตรวจสอบภายใน
เพื่อให้มีความมั่นใจว่าบริษัทฯ ได้บริหารจัดการความเสี่ยงให้ลดลงจนอยู่ในระดับที่ยอมรับได้

สอบทานการประเมินระบบการควบคุมภายในของหน่วยงาน คณะกรรมการตรวจสอบฯ
ได้สอบทานผลตรวจสอบและทบทวนระบบการควบคุมภายในตามแผนตรวจสอบของสำนักงานตรวจสอบภายใน
เพื่อให้บริษัทฯ มีระบบการควบคุมภายในที่เพียงพอในการดำเนินธุรกิจ
และบรรลุวัตถุประสงค์ของการควบคุมภายในด้านประสิทธิภาพและประสิทธิผลของการดำเนินงาน
การใช้ทรัพยากรซึ่งรวมถึงการดูแลทรัพย์สิน การป้องกันหรือลดความผิดพลาด ความเสียหาย
การรั่วไหล การสิ้นเปลือง หรือการทุจริต
ความเชื่อถือได้ของรายงานทางการเงินและการดำเนินงาน การปฏิบัติตามกฎหมาย ระเบียบ
ข้อบังคับ มติคณะรัฐมนตรี และในปี 2552 บริษัทฯ
ได้ประเมินการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ. 2544

สอบทานรายการที่เกี่ยวโยงกัน คณะกรรมการตรวจสอบได้สอบทานรายการที่เกี่ยวโยงกันของ บมจ.
อสมท
และการเปิดเผยข้อมูลเพื่อให้เป็นไปประกาศและแนวทางการปฏิบัติของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย

กำกับดูแลงานตรวจสอบภายในและสอบทานแผนปฏิบัติงานตรวจสอบ
คณะกรรมการตรวจสอบได้สอบทานแผนการตรวจสอบระยะยาว 5 ปี
และแผนตรวจสอบประจำปีโดยจัดทำขึ้นจากฐานความเสี่ยงของบริษัทฯ
ซึ่งสอดคล้องกับกลยุทธ์และทิศทางขององค์กร สอบทานผลการตรวจสอบ
โดยให้ข้อแนะนำและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ

สอบทานการดูแลรักษาทรัพย์สินขององค์กร
คณะกรรมการตรวจสอบได้สอบทานผลการตรวจสอบทะเบียนทรัพย์สินด้านเครื่องใช้สำนักงานส่วนกลาง
เพื่อให้มีทรัพย์สินอยู่ตรงตามทะเบียน

การเสนอแต่งตั้งผู้สอบบัญชีและกำหนดค่าตอบแทนผู้สอบบัญชี
คณะกรรมการตรวจสอบได้พิจารณาและเห็นชอบให้เสนอแต่งตั้งสำนักงานการตรวจเงินแผ่นดินเป็นผู้สอบบัญชีของบมจ.อสมท
ต่อคณะกรรมการบริษัทฯ เพื่อพิจารณาและขออนุมัติจากที่ประชุมผู้ถือหุ้นประจำปี 2552 ต่อไป

การประเมินตนเอง
คณะกรรมการตรวจสอบได้ประเมินผลและสอบทานการปฏิบัติงานด้วยตนเอง(Self-Assessment)
ทั้งคณะและเป็นรายบุคคลในลักษณะประเมินไขว้
เพื่อให้มั่นใจว่าการปฏิบัติงานของคณะกรรมการตรวจสอบเป็นไปอย่างมีประสิทธิภาพ
และเป็นไปตามแนวทางปฏิบัติของตลาดหลักทรัพย์แห่งประเทศไทยและแนวทางปฏิบัติสำหรับกรรมการตรวจสอบในรัฐวิสาหกิจที่กำหนดโดยกระทรวงการคลัง

คณะกรรมการตรวจสอบได้ให้ความสำคัญกับการควบคุมภายในและการบริหารความเสี่ยงอย่างต่อเนื่อง
เพื่อให้บริษัทฯ มีการกำกับดูแลกิจการที่ดี มีการควบคุมภายในที่เพียงพอเหมาะสมกับการดำเนินธุรกิจ
มีการบริหารความเสี่ยงให้อยู่ในระดับที่ยอมรับได้
ระบบบัญชีและการรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย
ระเบียบ ข้อบังคับ ที่เกี่ยวข้องกับการดำเนินธุรกิจของบริษัทฯ

[]

(นายญาณศักดิ์ มโนมัยพิบูลย์)

ประธานคณะกรรมการตรวจสอบ